Diari Oficial de la Generalitat Valenciana


Sumari del DOGV 3227, del 22-04-1998 (1998/2365)

ACORD de 28 de novembre de 1997, de la Comissió Territorial d'Urbanisme d'Alacant, que fa referència a la modificació puntual número 1 de les Normes Subsidiàries de Cañada.
----------------------------------------------------------------------------------------------------------------------------------------------------------------------------

### Dades del document

Número de DOGV
:   3227

Data del DOGV
:   22-04-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/2365


Data del document
:   28-11-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 28 de novembre de 1997, de la Comissió Territorial d'Urbanisme d'Alacant, que fa referència a la modificació puntual número 1 de les Normes Subsidiàries de Cañada. [1998/A2365]
  
Vist l'expedient de referència i d'acord amb els següents
  
Antecedents de fet
  
Primer
  
L'Ajuntament, en les sessions plenàries del dia 19 d'abril de 1993 i 1 de febrer de 1994, va acordar-ne l'aprovació provisional, després de complir els tràmits d'aprovació inicial, el 25 de novembre de 1992, i d'exposició pública, per mitjà dels anuncis publicats en el Butlletí Oficial de la Província, de 24 de febrer de 1993, en el Diari Oficial de la Generalitat Valenciana, de 21 de juny de 1993, i en un dels diaris de més difusió provincial, el 2 de juny de 1993. No s'hi han presentat al·legacions.
  
Segon
  
La documentació està integrada per una memòria i plànols d'informació actual i d'ordenació modificativa, amb referència a les modificacions pendents d'aprovació.
  
Tercer
  
L'aprovació definitiva de l'expedient, acordada per la Comissió Territorial d'Urbanisme en la sessió de 20 d'abril de 1994, només va tenir efectes parcials i va quedar suspesa l'aprovació d'alguna de les modificacions proposades basant-se en determinades objeccions, en concret quant a la classificació de les obres en medi rural i urbà i a les zones d'habitatges unifamiliars aparellats, fins que s'esmenen una sèrie d'observacions que es van comunicar a l'Ajuntament. L'esmena d'aquestes últimes ha sigut tramesa a aquest Servei Territorial en successives dates i el Ple municipal de 4 de març de 1997 en va fer constar l'aprovació.
  
Quart
  
L'objecte residual de la modificació és concretar gràficament les illes que van ser afectades per la modificació de la normativa ja aprovada, i justificar els possibles increments de l'aprofitament lucratiu privat que puguen resultar d'aquestes.
  
Cinqué
  
Les objeccions residuals indicades en l'acord de la Comissió Territorial d'Urbanisme que s'havien esmentat han quedat esmenades d'aquesta manera:
  
a) La proposta de definició d'«obres menors» que es considerava incorrecta ha sigut eliminada per desistiment exprés de l'Ajuntament, acordat pel Ple municipal de 6 de maig de 1997.
  
b) Queda comprovat que la modificació no comporta un augment d'aprofitament lucratiu privat, sinó una reducció de 724 metres quadrats de superfície edificable potencial en les illes MZ-1, MZ-2 i MZ-3, segons s'acredita en la documentació d'esmena de deficiències, per la qual cosa no cal exigir la previsió de majors espais lliures per increment de població, d'acord amb el que estableix l'article 128.2 LS/92.
  
Sisé
  
La Comissió Informativa de la Comissió Territorial d'Urbanisme d'Alacant, en la sessió dels dies 21 i 24 de novembre de 1997, va emetre un informe sobre el projecte de què tractem, i compleix així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Consideracions tecnicojurídiques
  
Primera
  
La tramitació es considera correcta d'acord amb la legislació vigent en el moment d'inici de l'expedient: article 114 per remissió de l'article 128.1 del text refós de 1992 (successivament LS/92) i els articles 125 i 127 a 130 del Reglament de Planejament (successivament RPL), per remissió del 151.2 del mateix text legal.
  
Segona
  
Les determinacions que conté aquest expedient es consideren, en línies generals, correctes des del punt de vista de les exigències de la política urbanística i territorial de la Generalitat, tal com recull l'article 40 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, una vegada que han sigut esmenades les observacions indicades en l'anterior acord de la Comissió Territorial d'Urbanisme.
  
Tercera
  
Per la Resolució de 14 de febrer de 1996, del conseller d'Obres Públiques, Urbanisme i Transports, publicada en el Diari Oficial de la Generalitat Valenciana, de 4 de març de 1996, i a l'empara del que estableix la disposició transitòria segona de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, es concedeix una pròrroga perquè els instruments de planejament que van entrar en la Conselleria d'Obres Públiques, Urbanisme i Transports abans que haguera transcorregut un any de vigència de la llei esmentada es puguen continuar tramitant i aprovant d'acord amb les disposicions de la legislació anterior.
  
Quarta
  
La Comissió Territorial d'Urbanisme és l'òrgan competent per a l'adopció d'aquest acord a l'empara del que estableixen els articles 39 i 40 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, i els articles 9 i 10 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril del Consell.
  
Vistos els preceptes legals esmentats, la Llei de Règim Jurídic de les Administracions Públiques i del Procediment Administratiu Comú i la resta de disposicions de pertinent aplicació, la Comissió Territorial d'Urbanisme, acorda:
  
Primer
  
Aprovar definitivament la modificació puntual número 1 de les Normes Subsidiàries del municipi de Cañada.
  
Segon
  
Publicar íntegrament aquest acord d'aprovació en el Diari Oficial de la Generalitat Valenciana perquè entre immediatament en vigor, de conformitat amb el que estableixen els apartats 2 i 4.b de l'article 59 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, atés que el document no té normes urbanístiques.
  
Amb aquesta publicació no cal la notificació individualitzada.
  
Contra aquest acord, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports, en el termini d'un mes, segons estableixen els articles del 114 al 116 de la Llei de Règim Jurídic de les Administracions Públiques i del Procediment Administratiu Comú i el 14.2 del Reglament de les Òrgans Urbanístics de la Generalitat Valenciana, aprovat pel Decret 77/1996, de 16 d'abril, del Consell.
  
Alacant, 28 de novembre de 1997.- El president de la Comissió Territorial d'Urbanisme: Fernando Modrego Caballero.